ฟอลคอนประกันสู้ไม่ถอย
ฟอลคอนประกันภัย ขอล้างตา ปั๊มเบี้ยปีนี้ 820 ล้านบาท สร้างผลกำไรกลับคืน หลังปีที่แล้วโดนพิษน้ำท่วมขาดทุนไป 2 ล้านบาท
9 มี.ค. 2555

ฟอลคอนประกันภัย ขอล้างตา ปั๊มเบี้ยปีนี้ 820 ล้านบาท สร้างผลกำไรกลับคืน หลังปีที่แล้วโดนพิษน้ำท่วมขาดทุนไป 2 ล้านบาท
นายโอฬาร วงศ์สุรพิเชษฐ์ ประธานเจ้าหน้าที่บริหาร บริษัท ฟอลคอนประกันภัย เปิดเผยว่า ในปีนี้บริษัทตั้งเป้าทำเบี้ยให้ได้ 820 ล้านบาท และจะกลับมาสร้างผลกำไรให้ได้เหมือนเดิม หลังจากปีที่ผ่านมาขาดทุนไป 2 ล้านบาท เนื่องจากได้รับผลกระทบจากการจ่ายสินไหมจากน้ำท่วม ซึ่งถือเป็นการขาดทุนครั้งที่ 2 หลังจากเคยขาดทุนในปีแรกที่เปิดดำเนินการมาแล้ว 5 ปี โดยปี 2554 ที่ผ่านมามีเบี้ย 655 ล้านบาท เติบโต 5% เมื่อเทียบกับปี 2553
ทั้งนี้ บริษัทต้องจ่ายสินไหมให้กับลูกค้าที่ถูกน้ำท่วมในปีที่ผ่านมาประมาณ 3,000 ล้านบาท แต่เป็นในส่วนของที่บริษัทต้องจ่ายเองจริงๆ อยู่ที่ 50 ล้านบาท ส่วนที่เหลือบริษัทรับประกันภัยต่อต่างชาติเป็นผู้รับผิดชอบแทน โดยมีลูกค้าที่เป็นโรงงานที่อยู่ในนิคมอุตสาหกรรมและถูกน้ำท่วมประมาณ 180190 ราย และลูกค้ารถยนต์ประมาณ 7080 คัน ซึ่งขณะนี้ได้จ่ายค่าสินไหมไปแล้วประมาณ 10% ที่เหลืออยู่ระหว่างขั้นตอนทางเอกสารและประเมินค่าเสียหายอย่างละเอียดอีกครั้ง
อย่างไรก็ตาม ผลจากน้ำท่วมทำให้บริษัทต้องปรับขึ้นเบี้ยประกันความเสี่ยงภัยทุกชนิดตั้งแต่ 50700% และมีการจำกัดความคุ้มครอง รวมถึงให้ลูกค้ามีส่วนรับผิดชอบค่าเสียหายส่วนแรกด้วย ซึ่งตัวเลขทั้งหมดจะต้องขึ้นอยู่กับพื้นที่ตั้ง สภาพโรงงาน และระบบป้องกันภัยของลูกค้า 
“เรื่องค่าเบี้ยที่ปรับขึ้น คิดว่าลูกค้าคงเข้าใจ เพราะบริษัทประกันภัยต่อต่างชาติที่เราไปซื้อต่อไว้ ก็ขึ้นเบี้ยกับเราเป็น 8% จากเดิมแค่ 1% กว่า และให้เราต้องรับผิดชอบความเสียหายส่วนแรกเฉพาะกรณีภัยน้ำท่วมเองถึง 25 ล้านบาท จากเดิมเราเคยจ่ายทุกกรณีที่เกิดภัยอยู่แค่ 3 ล้านบาทเท่านั้น” นายโอฬาร กล่าว
ปัจจุบัน ฟอลคอนฯ มีสัดส่วนเบี้ยประกันจากอสังหาริมทรัพย์และวิศวกรรม 30% ประกันภัยรถยนต์ 30% ประกันอุบัติเหตุส่วนบุคคล 30% และประกันภัยอื่น 10%